text: বরিশালের মহাসড়কে অবৈধ যানবাহন শ্রমিকদের অবৈধ অবরোধ, দুর্ভোগ
  প্রকাশের সময় : অক্টোবর ২৮, ২০১৮, ৭:৫১ অপরাহ্ণ
  আপডেট সময় : অক্টোবর ২৮, ২০১৮ at ৭:৫১ অপরাহ্ণ
  খোকন আহম্মেদ হীরা, বরিশাল: শ্রমিক ফেডারেশনের ডাকা ৪৮ ঘন্টার কর্মবিরতীতে ঢাকা-বরিশাল মহাসড়কে দূরপাল্লা ও অভ্যন্তরীণ রুটের সকল যানবাহন রবিবার ভোর থেকে বন্ধ রয়েছে। এ কর্মবিরতীর সাথে একাত্বতা ঘোষণা করেছেন মহাসড়কে চলাচলরত অবৈধ থ্রী-হুইলারের শ্রমিকরা।
  হঠাৎ করে এই কর্মবিরতীর ডাক দেয়াতে এবং মহাসড়ক ও সড়কে মাহিন্দ্রা ও অটো টেম্পু বন্ধ থাকায় যাত্রীদের চরম দুর্ভোগ পোহাতে হয়েছে। নথুল্লাবাদ কেন্দ্রীয় বাস টার্মিনাল থেকে রবিবার ভোর ছয়টা থেকে কোন ধরনের পরিবহন চলাচল করেনি। মাঝে মধ্যে দু'একটি পরিবহন চালানোর চেষ্টা করা হলেও অতিউৎসাহী শ্রমিকদের সাথে অবৈধ থ্রী-হুইলারের শ্রমিকরা মহাসড়কের মাঝে ব্যরিকেট দিয়ে যানবাহন চলাচল বন্ধ করে দিয়েছে।
  শ্রমিক নেতারা বলেন, সংসদে পাশ হওয়া সড়ক পরিবহন আইনে সড়ক দুর্ঘটনায় অপরাধী হলে মৃত্যুদন্ড পর্যন্ত রাখা হয়েছে। এ আইন শ্রমিকদের রক্ষা বা স্বার্থের পরিপন্থী। ফাঁসির ঝুঁকি নিয়ে কোন শ্রমিকই গাড়ী চালাতে পারেনা। তাই এ আইন বাতিল না হলে পরবর্তীতে আরও কঠোর কর্মসূচি ঘোষণা করা হবে।